Papersnake/gushiwen huggingface dataset:
白翁老公祖请告归淄青岁暮凄其离怀充斥漫赋绝句言别 其八
唐汝询（明代）

客中书剑总萧然，谬以雕虫得见怜。□□□□千□□，大江斜□□寒烟。
吴景年真赞
陈著（宋代）

其容渊，其髯揿，
其服野，其冠圜。
是谁笔之得其粗焉，孰若见君是此笔之外，
而知君是此笔之前。气以直而肆，
神以藏而全。付所无是自信，
处所有如不然。
吴明府自远而来留宿（一作卢新吴航忽远至留宿弊居）
戴叔伦（唐代）

出门逢故友，衣服满尘埃。岁月不可问，山川何处来。

绮城容弊宅，散职寄灵台。自此留君醉，相欢得几回。
渑池
汪遵（唐代）

西秦北赵各称高，池上张筵列我曹。
何事君王亲击缶，相如有剑可吹毛。
华下
司空图（唐代）

箨冠新带步池塘，逸韵偏宜夏景长。扶起绿荷承早露，

惊回白鸟入残阳。久无书去干时贵，时有僧来自故乡。

不用名山访真诀，退休便是养生方。
陈菊圃参政寄诗千里外托兴于秋燕春花以示玩
马廷鸾（宋代）

冠峨獬豸服绯花，欲献甘芹谓苦茶。
误尽灵乌报凶吉，终然爰止托谁家。
奉送范宰秩满还东阳
林亦之（宋代）

语违今几日，犹更上层峦。
情自缘君子，吾非送长官。
冲寒去程远，惜别赋谁难。
政拙为遗爱，留将职者看。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其三
李彭（宋代）

明月出东壁，历井复扪参。如我饮欢伯，了无经世心。

土膏富畦垄，浊醪有常斟。鸟语复见广，浩荡栖云林。
蟹眼泉
屈大均（明代）

佳泉蟹眼最知名，沙底冰寒映月明。活火烹宜林岕好，千瓶汲取遍佗城。
读史十首 董仲舒
高启（明代）

早奏文章直殿庐，茂陵还复访遗书。
寂寥犹抱《春秋传》，谁问江都老仲舒。
寄题郑尚明煮茶轩三首
刘子翚（宋代）

过耳飕飕未歇，装怀愦愦俄空。
它日宁逃水厄，会须一访髯翁。
偈颂一百六十首 其一二六
释宗杲（宋代）

夜来兔子赶大虫，天明走入无何有。月下珊瑚长数枝，万象森罗齐稽首。

拄杖子，不唧𠺕，渠侬却善分妍丑。李公烂醉绝倒时，元是张公吃村酒。

报诸人，急回首，切忌痴狂外边走。
水龙吟（题连州翼然亭呈欧守）
严仁（宋代）

翼然新榜高亭，翰林铁画燕公手。滁阳盛事，何人重继，湟川太守。太守谓谁，文章的派，醉翁贤胄。对千峰削翠，双溪注玉，端不减、琅琊秀。

坐啸清香画戟，听丁丁、滴花晴漏。棠阴画寂，细赓赓客，竹枝杨柳。只恐明朝，绨封趣观，未容借冠。尽江山识赏，盐梅事业，焕青颤旧。
闻衎石兄归郡城下榻学山兄乐寿堂赋呈四首末篇兼怀云寿兄武义 其二
钱泰吉（清代）

江乡迫岁俭，物价日腾踊。义田分无多，况未薙荒茸。

几家典寒衣，籴米入斗甬。一饱未终朝，饥肠已雷动。

即今眼中人，何术救决踵。归装万卷书，美味逾嘉种。

心计删研桑，遗经述郑孔。乐道久忘贫，萧然扫尘塕。

里党欢相依，出门无倥偬。愿买田一双，耦耕傍先陇。
阏逢敦{妆女换羊}二月十一日与一二僚友游叔
司马光（宋代）

下马久徘徊，林芳殊未开。
人同真有意，须待主翁来。
六月雨十一首
许月卿（宋代）

先集流传妙诗句，芃芃禾黍舞凉秋。
九秋宝丽从天落，一雨赋举矧若畴。
月更风流写松竹，雨余凉意满汀洲。
客来且贳邻垆酒，家酿明朝尽可篘。
雪寒围炉小集
范成大（宋代）

席帘纸阁护香浓，说有谈空爱烛红。
高飣膻根浇杏酪，旋融雪汁煮松风。
康年气象冬三白，浮世功名酒一中。
无事闭门渠易得，何人蹑屐响墙东。
赋得一轮寒月照书橱
胤禛（清代）

灿烂书千卷，莹然一镜悬。映签光潋潋，透幌影娟娟。

秘阁搜奇字，芸窗理旧编。夜深看愈皎，清坐懒成眠。
初春幽居二首 其一
陆游（宋代）

满榼芳醪手自携，陂湖南北埭东西。茂林处处见松鼠，幽圃时时闻竹鸡。

零落断云斜鄣日，霏微过雨未成泥。老民不预人间事，但喜农畴渐可犁。
才彦置酒筠溪明甫诗次期韵
李弥逊（宋代）

曳杖循清池，浩歌理忧端。
忧端不可解，遇酒即暂欢。
联绵九嶷高。置我胸中蟠。
一浇岂易得，橡栗无朝餐。
赤鲤信久绝，白鸥盟亦寒。
何人过子云，慰此风月闲。
杯行不停手，共惜良夜阑。
陶然竹根卧，衾枕天地间。
武陵春（重阳）
曹勋（宋代）

今岁重阳经闰早，金蕊粲繁枝。玉殿珠楼步辇随。高兴在东篱。

且泛金英同潋滟，休与傲霜期。只恐秋香一夜衰。须插满头归。
二妃庙
黄彦平（宋代）

舜生诸冯没负夏，南游晚葬苍梧野。
九峰中隐士一坏，草树苍梧谁辨者。
皇英不袝只孤坟，妃祠别占清湘原。
略无石马充故物，但有耸筠志泪痕。
山川相远终相望，衣冠来游环佩响。
风急真成鹤羽飞，波寒不隔龙工往。
鲛室何人相与居，月明惊跸万灵趋。
未论甄后拾翠羽，定见李白骑鲸鱼。
龙湖古州
高魁（明代）

悠悠城郭是何年，恰似巢湖地变迁。犀捲劫灰留异迹，龙翻法物出重渊。

漫传云雨能苏旱，却怪沧桑欲问天。世态浮沉俱往事，兴怀今古几流连。
浣溪纱 其三
程颂万（清代）

新得佳人字莫愁。可怜春色独怀羞。步摇金翠玉搔头。

莺也解啼花也发，傍他门户倚他楼。

马前春事共悠悠。
宿山馆 其二
徐积（宋代）

且喜破窗明有月，不嫌坏壁暗无灯。解衣就枕方成寐，渡涧穿林忽梦僧。

一榻寒云身卧水，半宵急雨竹敲冰。鸡鸣未晓鞭驴去，回顾烟岚叠万层。
大晟府拟撰释奠十四首
佚名（隋代）

［应钟为羽］圣王生知，阐迺儒规。
诗书文教，万世昭垂。
良日惟丁，灵承不爽。
揭此精虔，神其来乡。
席上送韦中舍归襄阳
黄庶（宋代）

如君七十少，梨栗有坚牙。
琴杖新行李，云泉旧世家。
讲求栽树法，拂拭钓鱼车。
独美今归去，青衫脱有涯。
金橘
许及之（宋代）

金橘大为贵，舂陵价倍增。盘洲移得种，风味圣全能。
送黄权守归八桂三首 其二
胡寅（宋代）

乐物羁栖伴，筋骸放逐馀。自甘门有雀，宁叹食无鱼。

倾盖情文腆，投醪笑语舒。晚途多感慨，赖此得时祛。
寄乡人
赵文度（宋代）

圣主覃恩遍九垓，碧油红旆出关来。
乡中父老如相问，十五年前赵秀才。
天成桥
范成大（宋代）

一冈邑屋旧河滩，却望河身百里间。
涌土涨沙漫白道，天成桥石在高山。
韩子华石淙庄
苏轼（宋代）

绛侯百万兵，尚畏书牍背。
功名意不已，数与危机会。
我公抱绝意，凛凛镇横溃。
欲收伊吕迹，远与巢由对。
誓言虽未従，久已断诸内。
区区为怀祖，颇觉羲之隘。
此身随造物，一叶舞澎湃。
田园不早定，归宿终安在。
彼美石淙庄，每到百事废。
泉流知人意，屈折作涛濑。
寒光洗肝膈，清响跨竽籁。
我旧门前客，放言不自外。
园中亦何有，荟蔚可胜计。
请公试回首，岁晚余苍桧。
登金山吞海亭了公请赋
张翥（元代）

危亭突兀戴鳌头，俯视沧溟一勺浮。龙伯衣冠藏下府，梵王台勺起中流。

扶桑夜色三山日，滟滪江声万里秋。老我惜无吞海句，但磨崖石记曾游。
西江月·银烛晓催春漏
佚名（宋代）

银烛晓催春漏，珠帘暮卷东风。乃翁相对玉楼中。不枉当年冰梦。花意似随人好，酒香难比情浓。夜深欲睡海棠红。密密骖鸾驾凤。
寓龙峰遣兴
释绍嵩（宋代）

可要栖身向薜萝，闲门空掩半庭莎。
天寒日暮游人少，花落僧禅覆地多。
六尺屏风遮宴坐，数椽月屋爱岩阿。
我今客气浑消尽，无奈千茎鬓雪何。
碧岩子作诗为小儿求纹褓戏作三绝 其三
周紫芝（宋代）

旧来人说陈惊坐，真有诗如孟浩然。莫厌敲门觅纹褓，此翁衣钵要渠传。
偈公六十五首
释咸杰（宋代）

有物先天地，无形本寂寥。
能为万象主，不逐四时凋。
登楼
王世琛（清代）

万里辞吴会，经年滞越舟。两行乡国泪，独上海山楼。

飓母威难近，蛮云瘴不收。炎荒非我土，何事爱南游？
小重山（赋云屋）
张炎（宋代）

清气飞来望似空。数椽何用草，膝堪容。卷将一片当帘栊。难持膝，只在此山中。

鱼影倦随风。无心成雨意，又西东。都缘窗户自玲珑。江枫外，不隔夜深钟。
拟四愁诗四首 其四
傅玄（魏晋）

我所思兮在朔方，愿为飞燕俱南翔。焕乎人道著三光，胡越殊心生异乡。

悯予不遘罹百殃，佳人贻我羽葆缨。何以要之影与形，永增夏结繁华零。

申以日月指明星，星辰有翳日月移。驽马哀鸣惭不驰，何为多念徒自亏。
贾似道入相
理宗庚申士人（宋代）

收拾乾坤一担担，上肩容易下肩难。劝君高著擎天手，多少傍人冷眼看。
送韩总二首 其一
王质（宋代）

斗绝重关险，星驰四牡騑。昕朝三劳遣，昼锦再光辉。

距踊欢趋死，权奇饱欲飞。羌儿还解事，早送版图归。
题钱少愚四画 钓雪
周紫芝（宋代）

一作东吴去，回头又十年。可怜江上雪，空落钓鱼船。
瞿唐
高层云（清代）

连山接巴东，地险势复壮。谁辟鸿濛开，插天列青嶂。

滟滪立江门，突兀献奇状。摩挲两铁柱，越历几兴丧。

惊涛奔紫崖，鱼龙不敢傍。众山自回合，前行欲何向？

初疑水际穷，忽转天心旷。恍如出甑底，沸釜掀层浪。

赤甲与白盐，开阖似屏障。丹黄苍翠间，日色相摩荡。

割据慨当年，雄长不相让。流览卧龙图，英姿迥堪尚。

探奇自兹始，弥觉心神王。
八归 秋夜妇病吴门遂不成行赋此此写怀
陈维崧（清代）

药烟袅罢，炉灰画尽，城上戍火半灭。昨年记入西风候，曾也瘦人如菊，秋衾胜铁。

差喜而今身较健，奈妇病、吟声酸切。惹一派、绕砌啼螀，怨苦替人说。

准拟枫林蟹舍，霜篷雾箬，去弄烟波寥泬。秋当浓处，月将圆夜，拥棹沈吟旋辍。

算不如春里，雨雨风风过时节。偏逢著、五湖霁景，万斛晴光，洞庭秋喷雪。
宫词
宋白（宋代）

翰苑新除李谪仙，鳌宫春雨湿花砖。
宣来立草和亲诏，一笔书成对御前。
夜寒行
戴表元（宋代）

昨日天寒不成醉，今日天寒不成寐。
醉迟得酒可强欢，寐少愁多亦频喟。
紫竿苇炬闹荒城，役夫遥作鹳鸭鸣。
拥衾高枕未云苦，熟听但觉令人惊。
乌孙黄鹄飞不返，辽城白骨填未满。
朔风萧萧吹成旗，居人何如去人远。
丈夫无成霜满须，沙场万里星河疏。
南墙诗翁穷据炉，北窗少年犹读书。
题陈山龙祠
赵孟坚（宋代）

白龙生阳山，龙生龙母死。
於何藏斯陈，其说从古始。
岂伊冥邈中，而亦有地利。
季春旬八日，岁岁雨冥晦。
龙下大如柱，万目俨骇视。
谓龙来朝母，人胡不知礼。
邑人严奉供，神宫联梵寺。
龙君与龙母，居中堂殿位。
两庑香火谁，分祀及四子。
山腰有龙湫，泓澄一掬水。
水旱不涸溢，甘冽冷牙齿。
祷雨乞一滴，阖境得沾济。
昔年令君来，沥酒方奠启。
有物蜿蜓见，举体金色被。
巡沿上巾幞，驯狎了无畏。
令君端笏迎，迎入香奁裹。
诞四子如粟，久矣传神异。
逮置湫石边，倏与电俱逝。
或示梦画工，画龙要珠戏。
或载见蜿蜒，跃戏花壶际。
神灵及事怪，龚碑详纪记。
迎享送三辞，上轧骚章丽。
荔子丹蕉黄，罗池未专美。
余来击节诵，金石歌声曳。
迩年又喧传，其说更谲诡。
后殿方落成，将以奉大士。
一夕大风雨，巨石暗飞坠。
高高山顶来，直顿殿堂内。
端然一窦座，不篇亦不倚。
既无绳墨量，谁与安位置。
不知几鬼推，毋乃阴兵徒。
是为鬼龙力，其说信有以。
又云虎新过，泥沙印遗趾。
爬抓大木皮，画画有文理。
海山断不连，四望惟茅苇。
又无穴宅居，此物从何至。
有龙必有虎，神驱理或尔。
不然虎尊龙，墓前来伏跪。
想当清夜月，跟踡跼妥其尾。
谈玄与讯怪，更仆良未已。
笑呼金叵罗，一把诗肠洗。
数酌带微酣，长啸夺双袂。
径直上山巅，惟如履平地。
海神会我心，卷浪雪花沸。
中年脚尚健，有志聊丰喜。
下山猛捉笔，挥扫不停臂。
素壁两三间，掀舞龙蛇势。
太一宫
孔武仲（宋代）

江城南畔碧连峰，畴昔贞人寄此中。
琳宇邃深灵迹在，仙坛牢落杏花空。
池塘自老琴高鲤，岩谷仍回御寇风。
共羡碧虚官职好，谁知阴有济民功。
七言古风答冼霁寰
何其伟（明代）

贲禺高士逸且豪，少小怀寄佩宝刀。张眸直瞰四海外，壮志常欲扬风涛。

空群婹袅千金彦，万里霜蹄俱踏遍。紫气每从蹀躞生，遥望吴门悬匹练。

驰策京华不记年，五陵题遍尽惊筵。何人不羡荆卿壮，何处不誇剧孟贤。

君今倦游翻欲息，归向鹏山戢羽翊。风度萧疏雅不群，胸吐灵文众辟易。

孤标高谊迥相闻，丽藻飞传绚五云。悠悠未识荆州面，恋恋神交诧见君。

神交恋恋相致慕，跧伏丘樊隔烟雾。令君见我当解颐，我若逢君美无度。

英雄意气在忘形，见或不如不见情。君不见古人尚友先哲神孚契，又不见刎颈论心世所轻。

与君定交托毫素，报以巴言通情愫。千载词盟日月悬，金兰臭味联新故。
赋得老松老鹤各一首
刘克庄（宋代）

山秃林疏万窍风，独全晚节傲严冬。
老惟交此三益友，梦不贪渠十八公。
青帝行将转邹律，苍官何必爱秦封。
树根定有苓堪掘，造物方当寿此翁。
春晚有感
张耒（宋代）

洛川三月鹎鵊鸣，游絮萦空尘不惊。
茸茸草色铺风软，点点杨花着水轻。
何处浮云度天末，不妨微雨破春晴。
江南有客增归思，怅望汀洲苹芷生。
和人雪晴书事
苏轼（宋代）

消尽琼瑶云驭归，余寒犹复助风威。
垂帘渐学秋霖滴，满地犹疑夜月辉。
冻壤相和开荜户，流澌半释拥苔矶。
可怜乌鹊饥无食，日暮空林何所依。
偈颂一一二首 其六十八
释清远（宋代）

木平山里人，貌古言复少。相看陌路同，论心秋月皎。

坏衲线非蚕，助歌声有鸟。城郭今日来，一沤曾已晓。
南柯子
周邦彦（宋代）

腻颈凝酥白，轻衫淡粉红。碧油凉气透帘栊。指点庭花低映、云凉屏风。

恨逐瑶琴写，书劳玉指封。等闲赢得瘦仪容。何事不教云雨、略下巫峰。
杜鹃
曾巩（宋代）

杜鹃花上杜鹃啼，自有归心似见机。人各有求难意合，何须勤苦劝人归。
过报恩
张九成（宋代）

篮舆访萧寺，烟暝涨春空。远树楼头绿，残霞山外红。

昏钟发林杪，人语殷桥东。回首都无迹，人生真梦中。
少年游·重阳过後
晏殊（宋代）

重阳过後，西风渐紧，庭树叶纷纷。朱阑向晓，芙蓉妖艳，特地斗纷新。霜前月下，斜红淡蕊，明媚欲回春。莫将琼萼等闲分。留赠意中人。
参政谢公挽词
黄定（宋代）

落落朋良会，千龄际遇难。
难香初坐帐，獬豸即峨冠。
自抗囊封疏，长开黼座颜。
西枢东府事，施设未全殚。
颂古
释昙密（宋代）

崔颢曾题黄鹤楼，长沙拈起当风流。
大千国土俱家业，诸佛何曾有地头。
竹·其一
朱淑真（宋代）

一径浓阴影覆墙，含烟敲雨暑天凉。
猗猗肯羡夭桃艳，凛凛终同劲柏刚。
风籁入时添细韵，月华临处送清光。
凌冬不改青坚节，冒雪何伤色转苍。
舍弟挽余为灯火火计已而余出夜梦其以诗来感
王阮（宋代）

吴头望楚尾，两处各穷愁。
万事吾皆失，三冬汝自修。
人情千仞险，春事九分休。
梦断依然处，天涯一钓舟。
满庭芳（丙午宜兴山间）
李曾伯（宋代）

山接平芜，烟横远墅，修眉淡抹晴妆。菊梅交际，天未十分霜。几许无穷秋思，空凝伫、衰柳斜阳。溪头路，黄芦一片，凫雁两三行。

平章。风景似，画图一幅，著我徜徉。山中无事，聊尔适吾狂。不用登临感慨，青帘外、新酒堪尝。何为者，东家宋玉，千古叹凄凉。
谢潘端叔惠红梅
楼钥（宋代）

花品无庸定等差，国香国色属吾家。
海棠正自慙粗俗，莫问漫山桃李花。
鸂鶒
吴锡畴（宋代）

满身文彩漫成愁，一曲清池强滞留。翘足有时双睡去，梦魂依旧绕沧洲。
檄充晋康考官舟行薄暮霞光与水相映缅怀诸幕
曾丰（宋代）

同幕时相叙，清谈到夜分。
一朝才被檄，两处便拘文。
未学归巢雁，犹为出岫云。
南中不闻雁，有雁不堪闻。
偶成三首
邓肃（宋代）

苍苔白石两清幽，缥缈虹桥跨碧流。
日过窗间腾野马，雨余墙角篆蜗牛。
饥寒不作妻孥念，笑语那知天地秋。
一炷水沉参鼻观，扫空六凿自天游。
酬礼部崔员外备独
羊士谔（唐代）

守土亲巴俗，腰章囗汉仪。春行乐职咏，秋感伴牢词。

旧里藏书阁，闲门闭槿篱。遥惭退朝客，下马独相思。
奉和圣制上元 其二
晏殊（宋代）

凤掖千门迥，金缸四照然。市阛通夜阙，歌肆与云连。

叠鼓迷清漏，游车际晓天。泛膏仍洁祀，蚕麦伫登年。
和谢吏部铁字韵三十四首·呈几叟仪曹四首
邓肃（宋代）

世上乞怜帖双耳，得失毫芒汗流水。
辕驹厕鼠端可怜，笑杀物外奇男子。
先生眼中无可人，将军污足渠亦嗔。
傥欲眠时遣客去，两忘物我渊明真。
世间势位日悬绝，不能变渠平日拙。
政如强弓五十步，无力可贯青唐铁。
题杨补之画梅
赵蕃（宋代）

翠篠横侵鹤膝枝，江南篱落雪残时。
杨郎笔下烟岚集，留作晴窗觅句资。
偈颂七十六首
释子益（宋代）

黄梅夜半，鸡足峰前。
承虚接响，互相热瞒。
挽汪克之给事母程夫人
孙应时（宋代）

黟水衣冠盛，汪程甲一州。
世贤锺上寿，家范袭芳休。
右府尊章重，嫔闺法度修。
苹蘩祗祀事，枌堇媚肴羞。
勤约饶经理，慈祥偏抚柔。
齐眉友琴瑟，断织戒箕裘。
郗桂遇辉赫，潘舆饱宦游。
金章严侍膝，彩服称遨头。
叠嶂双溪晓，千岩万壑秋。
平反间笑语，燕喜溢歌讴。
九秩童颜在，三朝宠渥稠。
一毫宁复憾，五福更谁俦。
鸾影合尘鉴，龙藏乐故丘。
高门馀善庆，衮衮正公侯。
千秋岁 次韵赠王君丹麓
钱肃润（明代）

星移物换，百岁过将半。人世事，沧桑变。功名屠狗易，词赋雕虫贱。

闲看取，浮云天际频舒卷。

正喜逢清宴，菊蕊开零乱。堪娱乐，休悲叹。本无骑鹤想，且适持螯愿。

须信道，人生若梦无非幻。
和斌老悟道颂
黄庭坚（宋代）

终日忙忙本圆觉，只为魔强令法弱。
不疑更问决疑龟，无病还求除病药。
昔人梦中见捕逐，两手无绳元自缚。
黄鹂临梦啼一声，白日当窗始知错。
题惠山园八景 其八 涵光洞
弘历（清代）

窈窕神仙府，嵚嵜灵鹫峰。光涵千舍利，青削万芙蓉。

芝径缭而曲，云林秀以重。只疑丹灶侧，佺羡或相逢。
寄郑县史令千之
司马光（宋代）

怜君比比得佳县，胜概闲情双有余。
为看西溪日沉后，如可南浦月生安。
长春宫柳远扶疏，新树应多旧已枯。
蠹柱苔墙遍寻历，古亭犹有杜诗无。
偈倾一百三十三首
释法薰（宋代）

相见不须瞋，君穷我亦贫。
谓言侵早起，更有夜行人。
寄子由二首 其一
张耒（宋代）

万里归来真得仙，七年瞻望漫悁悁。安閒旧得还丹诀，著论新成古史编。

应接强颜聊复尔，是非袖手独超然。门人白首侯芭在，眷恋微官愧昔贤。
游龙城寺赠普训
甘文政（宋代）

閒中思衲友，曳杖辄相寻。兴废关何事，浮沉惜此心。

柏阴遮塔密，雨气入钟深。剔藓碑堪读，茫茫岁月侵。
送谢山人归紫霄旧隐
韩琦（宋代）

董君坛侧杏林新，高卧云霞独一身。已究丹经成大药，更居仙一得长春。

仁心务济谁思报，道术逢知即示真。暂别山来应自笑，紫霄曾未识红尘。
次韵王忠玉游虎丘绝句三首
苏轼（宋代）

当年大白此相浮，老守娱宾得二丘。
（郡人有闾丘公。
太守王二父尝云：不谒虎丘，即谒闾丘。
二父，忠玉伯父也。
）白发重来故人尽，空余丛桂小山幽。
青盖红旗映玉山，新诗小草落玄泉。
风流使者人争看，知有真娘立道边。
（虎丘中路有真娘墓。
）舞衣歌扇转头空，只有青山杳霭中。
莫共吴王斗百草，使君未敢借惊鸿。
早春眺望
何景明（明代）

山郭轻寒细雨开，水边沙径独徘徊。艰难世事栖田里，潦倒年华断酒杯。

晚日残霞皆自媚，白梅青柳递相催。茅堂春色无人见，迸泪看花日几回。
送鉴老住禾山二首 其二
周孚（宋代）

黄流渺渺独浮杯，俊鹘冲天亦快哉。玉麈谈玄他日事，不妨兼带此山来。
青云亭闲望
曾巩（宋代）

一登此亭高，夐脱藩庑拥。
开颜广轩辟，吹面惊飙动。
城回石崖广，山乱寒潮涌。
谷草晚更芳，沙泉细犹汹。
峥嵘四封壮，缥缈佳气捧。
连天广衢走，拂日长檐耸。
区区射声利，浩浩奔蹄踵。
趋营众所便，冒涉吾久恐。
缅想山水宅，环观松桧拱。
属耳天籁乐，脱身人事冗。
幽闲味虽薄，放荡愚所勇。
穷凶势犹竞，杀伐声更詾。
扬扬敛臣贵，烨烨兵宫宠。
谅知草茅微，无补社稷重。
牧放手幽鞭，耕锄躬瘦陇。
尚或此心谐，岂云吾道壅。
亚元舍人不替深知猥贻佳作三篇清绝不敢轻…庶资一笑耳
徐铉（宋代）

海陵城里春正月，海畔朝阳照残雪。城中有客独登楼，

遥望天边白银阙。白银阙下何英英，雕鞍绣毂趋承明。

阊门晓辟旌旗影，玉墀风细佩环声。此处追飞皆俊彦，

当年何事容疵贱。怀铅昼坐紫微宫，焚香夜直明光殿。

王言简静官司闲，朋好殷勤多往还。新亭风景如东洛，

邙岭林泉似北山。光阴暗度杯盂里，职业未妨谈笑间。

有时邀宾复携妓，造门不问都非是。酣歌叫笑惊四邻，

赋笔纵横动千字。任他银箭转更筹，不怕金吾司夜吏。

可怜诸贵贤且才，时情物望两无猜。伊余独禀狂狷性，

褊量多言仍薄命。吞舟可漏岂无恩，负乘自贻非不幸。

一朝削迹为迁客，旦暮青云千里隔。离鸿别雁各分飞，

折柳攀花两无色。卢龙渡口问迷津，瓜步山前送暮春。

白沙江上曾行路，青林花落何纷纷。汉皇昔幸回中道，

极目牛羊卧芳草。旧宅重游尽隙荒，故人相见多衰老。

禅智寺，山光桥，风瑟瑟兮雨萧萧。行杯已醒残梦断，

征途未极离魂消。海陵郡中陶太守，相逢本是随行旧。

乍申拜起已开眉，却问辛勤还执手。精庐水榭最清幽，

一税征车聊驻留。闭门思过谢来客，知恩省分宽离忧。

郡斋胜境有后池，山亭菌阁互参差。有时虚左来相召，

举白飞觞任所为。多才太守能挝鼓，醉送金船间歌舞。

酒酣耳热眼生花，暂似京华欢会处。归来旅馆还端居，

清风朗月夜窗虚。駸駸流景岁云暮，天涯望断故人书。

春来凭槛方叹息，仰头忽见南来翼。足系红笺堕我前，

引颈长鸣如有言。开缄试读相思字，乃是多情乔亚元。

短韵三篇皆丽绝，小梅寄意情偏切。金兰投分一何坚，

银钩置袖终难灭。醉后狂言何足奇，感君知己不相遗。

长卿曾作美人赋，玄成今有责躬诗。报章欲托还京信，

笔拙纸穷情未尽。珍重芸香陈子乔，亦解贻书远相问。

宁须买药疗羁愁，只恨无书消鄙吝。游处当时靡不同，

欢娱今日两成空。天子尚应怜贾谊，时人未要嘲扬雄。

曲终笔阁缄封已，翩翩驿骑行尘起。寄向中朝谢故人，

为说相思意如此。
和答孙不愚见赠
黄庭坚（宋代）

诗比淮南似小山，酒名麴米出云安。
且凭诗酒勤春事，莫爱儿郎作好官。
簿领侵寻台相笔，风埃蓬勃使星鞍。
小臣才力堪为掾，敢学前人便挂冠。
宗德诗
黄圣年（明代）

奕奕龙山，维乡之望。宪宪我祖，实著其乡。殖于德仁，所牟匪利。

保艾我后，俎豆以治。猗我昭考，厥惟小宗。率承先德，聿隆厥躬。

受禄于朝，时用勿展。贻我令名，亦孔之腆。伯也矫矫，蔚为邦英。

匪躬竭节，世其清贞。施则未光，志实靡晦。是训是绳，陟降斯在。
冒雨登拟岘台观江涨
陆游（宋代）

雨气昏千嶂，江声撼万家。
云翻一天墨，浪蹴半空花。
喷薄侵虚阁，低昂泛断槎。
壮游思夙昔，乘醉下三巴。
闻微之江陵卧病以大通中散碧腴垂云膏寄之因题四韵
白居易（唐代）

已题一帖红消散，又封一合碧云英。凭人寄向江陵去，

道路迢迢一月程。未必能治江上瘴，且图遥慰病中情。

到时想得君拈得，枕上开看眼暂明。
读借公完玉堂诗稿
杨炳春（清代）

能不作僧语，自然得好诗。才华本天授，刊落亦何为。

独爱借公集，雅多儒者词。心清气雄杰，世外想英姿。
再游东溪
陆楣（清代）

乱峰围小阁，秋水抱闲门。酒熟黄花节，客来黄叶村。

疏灯烟径出，软语夜窗温。勿药知堪喜，新诗与细论。
挽陈常卿 其二
刘克庄（宋代）

族甲莆鄞鲜拟伦，儿班玉笋婿朱轮。析财遍及棣华子，艎粟均沾菜色民。

乡饮酒希先酌者，洛英会失戴花人。与君世世联墙住，晚筑新阡亦卜邻。
过枫桥寺示迁老三首 其三
孙觌（宋代）

翠木苍藤一两家，门依古柳抱溪斜。古城流水参差是，不见玄都旧日花。
许洞归吴中
钱惟演（宋代）

草熏风暖接长亭，一曲骊歌倒醁醽。
怀古更投玄石赋，舣舟闲醁紫茎萍。
醉抛隋岸杨花白，吟过淮山桂树青。
可使长离终鎩羽，渊云辞藻掞天庭。
古意
吴陵（宋代）

莫结荡子心，恩情信难保。杨花纵可变，奈是浮萍草。
夜中对雪赠秦系，时秦初与谢氏离婚，谢氏在越
刘长卿（唐代）

月明花满地，君自忆山阴。谁遣因风起，纷纷乱此心。
杂咏十首
方凤（宋代）

解牛中肯綮，相马外骊黄。
从知得三昧，意到形自忘。
次坰韵
吴则礼（宋代）

北湖先生作许痴，闭门觅句嗔人知。
日炊官米著处饱，独憎饭头行饭迟。
天教五车与癯瘦，大笑阿苍如瓠肥。
小槽秫糜已溜溜，老子拜会罂聊朵颐。
悲吴王城
杜牧（唐代）

二月春风江上来，水精波动碎楼台。吴王宫殿柳含翠，

苏小宅房花正开。解舞细腰何处往，能歌姹女逐谁回。

千秋万古无消息，国作荒原人作灰。
访张青庵先生故居
岳赓廷（清代）

穷老著书处，荒村剩草堂。树多亲手种，诗赖故人藏。

夜月虚松牖，秋云冷石床。嗟予生不早，未得侍门墙。
卜算子（和宋子闲早梅）
李洪（宋代）

南国小春时，常是寒威浅。玉缀香苞已有梅，疏影无人见。愁忆故园芳，梦断扬州远。不御铅华自出尘，赛过徐妃面。
大义庵主
释智愚（宋代）

山根旋缚尖头屋，溪上新开数亩田。
老矣不能得殿手，倚筇凝目送寒烟。
夏日杨长宁宅送崔侍御、常正字入京（得深字韵）
杜甫（唐代）

醉酒扬雄宅，升堂子贱琴。不堪垂老鬓，还对欲分襟。

天地西江远，星辰北斗深。乌台俯麟阁，长夏白头吟。
定庵用壬申寿诗韵赠行敬和
顾清（明代）

小车不肯驻山庄，短棹依然傍野塘。忽听骊驹歌柳陌，似从鸣鸟集梧冈。

仙龄九十春犹浅，客路三千里更强。何日朝簪能谢却，归来先诣郑公乡。
亨杞下第作诗示之
司马光（宋代）

清白君家旧，文章时态新。
何妨偶蹉跌，未必遂沉沦。
莫叹科名晚，惟忧道谊贫。
进修专在已，得失尽由人。
孝友亦为政，箪瓢足养亲。
那将少年泪，容易辄伤春。
再和
刘挚（宋代）

诗酒相从道久微，东西冠盖两将归。许公文诰专鸿笔，太白江湖醉锦衣。

揽辔慨然俱有意，系匏于此独无依。犹怜誊得河梁句，常与都人记盛徽。
舟过池阳许仓蔡守留饮不果赴以诗谢之
蔡戡（宋代）

小泊池阳暮霭中，故人留我一尊同。归心已逐东流水，快意仍逢下水风。

自念相逢非草草，也知别去太匆匆。归来独酌寒江上，空想宾筵蜡炬红。
卞公祠
周紫芝（宋代）

卞公古刚者，直节不可挫。岩岩六龙子，矫矫中兴佐。

可怜谢幼舆，梭飞齿还堕。志怀不事事，见面辄欲唾。

非关执鄙吝，要欲激疲愞。茂弘岂驽骀，庙社因迁播。

维公抗剧贼，婴此不测祸。平生忠义气，临绝不自奈。

愤心握两拳，爪甲穿掌过。英风渺何之，末路悲坎轲。

高堂风入帷，坏壁尘生坐。清魂不可招，聊为歌楚些。
锁宿余半月得读书喜而有赋
程公许（宋代）

晴檐荫虚白，夜灯耿閴寥。
自怜声吾伊，亦复如闻韶。
与谬栓法同行口占分水岭诗
骆罗宪（宋代）

勉强驱驰力不堪，笋车肱曲睡方酣。
思归梦逐来时路，无奈杜鹃声两三。
讥贾平章
佚名（宋代）

戎马掀天动地来，襄阳城下哭声哀。
平章束手全无策，却把科场恼秀才。
宿桐庐江寄广陵旧游
孟浩然（唐代）

山暝听猿愁，沧江急夜流。
风鸣两岸叶，月照一孤舟。
建德非吾土，维扬忆旧游。
还将两行泪，遥寄海西头。
缘识
宋太宗（宋代）

朱明日盛残花卉，琼苑争游諠帝里。
宝马香车去复来，几许人帝欢不已，
金明水上浮仙岛，画舸龙舟非草草。
世宁清静验如然，老者携小少随老。
匼匝烟云杨柳岸，罗绮纵横长不断。
五谷丰登顺四时，亿兆歌谣绝愁叹。
康哉阗咽芳林下，一看难醻千万价。
升平听在乐声中，比屋可封民自化。
次韵梁广文重午吊古
陈造（宋代）

菰粽蘸蜜彩作丝，竹萌尚箨榴未子。
官居端午不可孤，小却文未谢胥史。
酒社切戒屐声疎，诗邮莫漫奚奴寄。
与君相望淮南北，宦游适偕乱山里。
老纡章绂我不称，路指云霄君未已。
相期玳席醉九室，先向花笺惊八米。
自昔词源浩千顷，粗许老子窥涯涘。
明朝酒罢诧里闾，颇尝见客今有此。
古人独醒怨不逢，时搴施薋弃蘅芷。
吏隐顾窃诗酒乐，自公委蛇容食寐。
一欢况复酬佳节，豪饮当观建瓴水。
丹丘书怀
林宪（宋代）

灵凤山前花片飞，读书窗下碧云栖。
断崖流水春不尽，苦竹纹禽日夜啼。
禽声不歇日欲暮，一点青灯照环堵。
镆铘挂壁龙影寒，默坐焚香听春雨。
贺新郎·决眦斜阳里
王奕（元代）

决眦斜阳里。品江山、洛阳第一，金陵第二。休论六朝兴废梦，且说南浮之始。合就此、衣冠故址。底事轻抛形胜地，把笙歌、恋定西湖水。百年内，苟而已。纵然成败由天理。叹石城、潮落潮生，朝昏知几。可笑诸公俱铸错，回首金瓯瞥徙。漫涴了、紫云青史。老媚幽花栖断础，睇故宫、空拊英雄髀。身世蝶，侯王蚁。
寄郑进士毅德宏
孙蕡（明代）

步出城东门，豁我幽素怀。茂树交绿柯，钟陵敞云崖。

有鸟鸣春树，顾声何喈喈。静言感物理，心思寡所谐。

生念同门友，襟期旷以乖。亨衢未接武，邱樊尚高栖。

王度今清夷，缙绅若云来。鸣珂登凤阙，曳履上鸾台。

谁怜抱孤贞，甘分弃草莱。朝吟小山篇，暮咏猛虎词。

会酬盍簪愿，天意谅不违。
十诗谢寥计使
陈造（宋代）

贫女信难昏，俗子每易忘。
文学公世师，一见遽倒囊。
原公出调燮，容我濯沧浪。
台躔五云处，浩歌长相望。
蒲萄
晁补之（宋代）

蒲萄新条易扶疏，椿花锁碎满庭除。
旱干只喜雨破土，潦润不忧河决渠。
寄题真爱堂三首
裘万顷（宋代）

真实爱山今有谁，此心猨鹤亦难欺。
看来却是朱居士，不愧昌黎五字诗。
得小圃城南用渊明归田园居韵六首
程俱（宋代）

城南美林壑，城上皆青山。山光照庭户，于此可尽年。

穰穰千古区，化作鱼蒲渊。秋蕖渺无际，红鲜间田田。

邂逅得小隐，连山在其前。流泉带其左，松篁接风烟。

它年营把茅，不待雪满颠。宁图五鼎食，坐失十载闲。

愿比小人腹，一餐期果然。
十月朝补种杏花
杨万里（宋代）

百株种杏自今春，度夏荣枯不解匀。
要看补栽新树子，荼蘼红剌絓头巾。
醉郡圃二首
张耒（宋代）

东风流园开百花，繁红酽白如晴霞。
主人殷勤劝客饮，我为满釂酢以华。
游人酒客兴未足，举首白日西南斜。
人生有酒不肯饮，百年醒坐何为耶。
【双调】寿阳曲
李寿卿（元代）

金刀利，锦鲤肥，更那堪玉葱纤细。添得醋来风韵美，试尝道甚生滋味！
贺郑枢齐 其七
刘子寰（宋代）

枢庭斋阁五云深，一穗炉薰静养心。雅志未先天下乐，两望钟鼎与山林。
丽正殿赐宴同勒天前烟年四韵应制
王湾（唐代）

金殿忝陪贤，琼羞忽降天。
鼎罗仙掖里，觞拜琐闱前。
院逼青霄路，厨和紫禁烟。
酒酣空忭舞，何以答昌年。
蔬圃绝句
陆游（宋代）

青青蔬甲早寒天，想像登盘已堕涎。
更欲鉏畦向东去，园丁来报竹行鞭。
送人游江南
晃冲之（宋代）

涌金门外断红尘，衣锦城边著白苹。
不到西湖看山色，定应未可作诗人。
句
王亢（宋代）

地接荆门形势远，气连吴会物华秋。
至日同俞孟武顾朗生朱汝修集李太保惟寅白雪斋即席得来字
胡应麟（明代）

朱门遥喜一阳回，晓逐春光上蓟台。陇右英豪元世业，淮南宾客尽时才。

驱车岂为千秋出，击筑重将万感来。取深杯酬令节，参差银漏滴蓬莱。
游摄山栖霞寺用尹继善沈德潜倡和韵六首 其四
弘历（清代）

跑曾闻有虎，名得因逢鹿。每吐云英英，亦浸月漉漉。

其始乃何年，太古此涧谷。藓痕石缝间，细注才漩洑。

闻自候停跸，阶下宛成瀑。斯事属偶然，不必称更仆。

傥来还傥去，谁欤享清福。回首语山僧，付尔听真筑。
题玉井
陈宓（宋代）

自昔高夸十丈莲，我今平步华峰巅。
年来妄想驱除尽，不信人间是有仙。
阳羡寒辞和张椒卿六首 其五
孙原湘（清代）

张绪依依最少年，墨花狂污薛涛笺。风情恰似灵和柳，摇曳轻风二月天。
二月七日省牲诸陵沿道杂赋（四首）
殷奎（明代）

一树残花媚晓晖，淡香偏袭旅人衣。
春风落尽东阑雪，三载江南未得归。
次韵周公谨见寄
马廷鸾（宋代）

涪翁雪堂仙，分谊故不疎。
投之孤芳篇，投之孤芳篇，
托根岂云虚。报以蟠桃实，
一尝千载余。洗髓嗫阆苑，
观涛
张灿（唐代）

散步平江上，涛声亦壮哉。有风时卷雪，无雨忽惊雷。

璧月波心转，银河天际来。鱼龙眠不稳，俯仰一徘徊。
童丱须知 其七
史浩（宋代）

飞潜蠕动尽贪生，就死无辜或自鸣。只可为亲甘旨具，自家口腹莫频亨。
夏日山居周砺斋太史奉使周藩过邑见访赋赠二首 其一
于慎行（明代）

送君远行役，六月过山城。细雨钟前落，微风树里生。

茶瓜凉夜色，车马故交情。却忆横门道，分途岁已更。
岁晚言怀
陈造（宋代）

雀响初防雪，鸦骄恐报晴。
徒妨一老梦，莫究二虫情。
虚籁吹群动，洪炉寄短生。
只今观物化，未替白鸥盟。
葛仙祠
郑康佐（宋代）

乘云朝太清，烟霞锁故宅。逍遥十洲上，遂与人寰隔。

泉石独泠泠，遗灶粲朱碧。欲追汗漫游，安得生羽翮。
登总持寺阁
耿湋（唐代）

今日登高阁，三休忽自悲。因知筋力减，不及往年时。

草树还如旧，山河亦在兹。龙钟兼老病，更有重来期。
春阴
刘克庄（宋代）

春阴欺得病夫身，偶值晴天一欠伸。
客舍无谁相管领，半檐红日苦留人。
赠献凌司香贯太监宗
顾炎武（明代）

萧瑟昌平路，行来十九年。清霜封殿瓦，野火逼山阡。

镐邑风流尽，邙陵岁月迁。空堂论往事，犹有旧中涓。
天池留似尹云帆兄弟
莫友芝（清代）

众山环苍池，九里蓄清境。呀然峥嵘间，趣与江湖永。

分源道双峥，积气孕九井。汪茫浸空翠，袅窕陷云影。

来游例经宿，随候有佳骋。残炎东洞豁，澄虑西龛静。

揽要失新疲，钩遗补前领。斜风浅深皱，落月参差商。

过雨续圆纹，浮烟冒长璟。山人足虾蚬，盘饤错菱荇。

早稻扑初香，迟荷驻余靓。灌输启骈门，唐宋此封埂。

盗田惜旧葑，坏磡冀新整。来情约群鸥，别绪绾诸岭。

回首谢主人，乘间复来省。
寄鹤山魏侍郎
陈宓（宋代）

濂洛遗音喜复鸣，未由会面只心倾。
平生格物工夫到，好恶真如月样明。
句
张存（宋代）

当时不葬曹横墓，千古犹存方茂山。
凌波辞赋水仙花
彭九万（宋代）

岁芳兮婉冉悲，江空兮兰枻归。
人婵媛兮胡来迟，憺风魂兮佩人思。
素衣兮俨黄里，玉襦兮蒙翠被。
明波渟渟兮渺愁予，含香怀春兮中心苦。
昔遗褋兮今契阔，佇佳期兮窅修绝。
幻尘缘兮謇中忧，时既晏兮不可留。
汎云軿兮水裔，糺予瑟兮难理。
人奚归兮路苍茫，湘有皋兮春绿起。
至嵩阳观，观即天皇故宅
储光羲（唐代）

真人上清室，乃在中峰前。花雾生玉井，霓裳画列仙。

念兹宫故宇，多此地新泉。松柏有清阴，薜萝亦自妍。

一闻步虚子，又话逍遥篇。忽若在云汉，风中意泠然。
和应之蝎虎
张耒（宋代）

蝎虎捕蝇君叹息，尔胡纵蝎蝇遭食。
畏难侮易真可尤，能捕飞蝇犹有益。
君不见世上虚名相借与，号以千钧实无缕。
岂惟无益害从旃，搏绳之虎犹为贤。
直中书诗
王珉（魏晋）

高阁临云日，险岑仰天居。
史院席上夺和相公元韵
宋敏求（宋代）

二圣垂鸿烈，天临四纪余。
元台来率属，赐会宠刊书。
世业叨荣甚，君恩可报欤。
衮衣相照烂，归拥鹿鸣车。
九月二十九夜作
孔平仲（宋代）

江城月黑风雨寒，四无人声夜向阑。有鸟九头天外过，嘤嘤轧轧鸣悲酸。

吹灯灭烛小儿怖，犬呼其邻嘷且怒。天明日出百怪消，长空踪迹无寻处。
曲游春（次韵）
赵功可（宋代）

千树珑罩，正蒲风微过，梅雨新霁。客里幽窗，算无春可到，和悉都闭。万种人生计。应不似、午天闲睡。起来踏碎松阴，萧萧欲动疑水。

借问归舟归未。望柳色烟光，何处明媚。抖擞人间，除离情别恨，乾坤余几。一笑晴凫起。酒醒後、阑干独倚。时见双燕飞来，斜阳满地。
鉴湖别岛二绝 其一
张侃（宋代）

坡老当年乞鉴湖，君王未肯付圭符。清名凛凛照人目，欲倩丹青成画图。
雪消溪涨山色尤可喜口占
朱熹（宋代）

头上琼冈出旧青，马边流水涨寒汀。若为留得晶莹住，突兀长看素锦屏。
春燕
林泳（宋代）

鹊结巢随太岁移，蜂分房占吉时飞。
好将说与青台史，社日只凭燕子归。
送程给事知越州
张修（宋代）

紫泥封诏下天关，青锁俄虚侍从班。朝袖暂怀新印绶，绣衣荣从旧家山。

鉴湖风月供吟笔，稽岭烟霞入醉颜。宸眷未应容满岁，使车行被命书还。
对残春
刘沧（唐代）

杨花漠漠暗长堤，春尽人愁鸟又啼。鬓发近来生处白，

家园几向梦中迷。霏微远树荒郊外，牢落空城夕照西。

唯有年光堪自惜，不胜烟草日萋萋。
偈颂一百五十首
释心月（宋代）

烹金之炉，铸人之模，
净名一默。国师三呼，
你诸人又向甚麽处摸索。
陪窦侍御灵云南亭宴诗得雷字
高适（唐代）

人幽宜眺听，目极喜亭台。风景知愁在，关山忆梦回。

秪言殊语默，何意忝游陪。连唱波澜动，冥搜物象开。

新秋归远树，残雨拥轻雷。檐外长天尽，尊前独鸟来。

常吟塞下曲，多谢幕中才。河汉徒相望，嘉期安在哉。
蜀民为何随语
佚名（魏晋）

安汉吏取粮。令为之偿。
听雨
朱霞（清代）

潇潇疏雨打窗轻，灯穗含情灭更明。墙角芭蕉新种得，今宵始听一声声。
太平宫遇雨
岳珂（宋代）

山居五旬晴，山行一日雨。
太平咫尺间，千里隔跬步。
黄泥深三尺，风声更号怒。
谁语逋客知，山灵倘留汝。
就宁子仪求酒
吕本中（宋代）

鼻息咈然君莫惊，饥肠渠自作雷鸣。须公一勺羔儿酒，伴我夜窗听雨声。
过虎林渡
吕南公（宋代）

淮南行尽到江南，野渡风高送晚帆。五五长亭莫回首，向来穷泪已盈衫。
十六弟生日
项安世（宋代）

艾花开过天中节，桂树飞来月上弦。
唤起西堂春草思，吟成小上杖华篇。
庭闱心事关儿子，场屋声名有岁年。
好把文章收富贵，却将功行作神仙。
笺年老逢春八首 其八 自知一赏有分付
邵雍（宋代）

群卉争妍处，奇花独异时。东君深意思，亦恐要人知。
炉节江边燕集
王彦泓（明代）

唤得秋娘渡口船，竹西歌吹傍江烟。欹斜帽影调鹦夜，清脆铃声放鸽天。

香饼暖烘桃叶袖，墨花狂污薛涛笺。青舟莫负开炉节，绣被浓熏一夕前。
送季明德应召赴阙二首 其一
郑善夫（明代）

接手为兄弟，交期共死生。云逵易相失，三宿晋安城。

海内风尘切，秋边鸿雁鸣。飞腾未时莫，万里好长征。
送郡守张宗丞
萧元之（宋代）

淮汉秋风起，边声不可听。
九重选良牧，内地著郎星。
土沃桑麻长，城荒草树青。
民居多近水，一一是江亭。
莫能名庵二首
袁甫（宋代）

说道空室元不空，太空何物不能否。
世人枉被虚名幻，到底还须识正宗。
偈颂一一二首 其六十七
释清远（宋代）

一漏逗，二漏逗，三漏逗，用意搀前先在后。莫于佛祖结冤亲，好看衣珠常离垢。

家中人，斗头走，淮南笑杀龙门叟。有人若会笑因由，眼似铜铃大如斗。
偶题五言绝句五首 其三
方回（元代）

春秋踰致仕，南北粗知名。有客来相问，如何不治生。
和李员外与舍人咏玫瑰花寄徐侍郎
司空曙（唐代）

仙吏紫薇郎，奇花共玩芳。攒星排绿蒂，照眼发红光。

暗妒翻阶药，遥连直署香。游枝蜂绕易，碍刺鸟衔妨。

露湿凝衣粉，风吹散蕊黄。蒙茏珠树合，焕烂锦屏张。

留客胜看竹，思人比爱棠。如传采蘋咏，远思满潇湘。
虎丘尹和靖书院示开讲
郑起（宋代）

和靖书堂八面开，新分半席在山隈。
若无人听都归去，传语生公借石来。
季提刑自夔宪知常德府
袁说友（宋代）

十年踪迹两参商，解后天涯一咏觞。
老景不堪朋旧别，客怀惟觉岁时长。
猛辞蜀道浮江白，稳上吴船逆诏黄。
我欲着鞭归路日，更期相过水云乡。
泊渡口驿感怀
姚若蘅（清代）

风风雨雨新霜候，一点秋镫旅思凉。松菊未营陶令宅，琴书犹拥陆生装。

时闻犬吠知村近，渐少更声觉夜长。莫向扁舟怨飘泊，连宵儿女和诗忙。
季夏郊墅即事
程公许（宋代）

力贫藏得五车书，趁就炎歊晒壁鱼。
安得身间饶目力，年年铅椠课三余。
偈颂六十八首
释法薰（宋代）

不识字却识字，合识字却不识字。
石田恁麽判断，且道意在於何。
万人争仰处，一箭落双雕。
就愚和尚七十 其二
缪思勃（清代）

平头七十体安康，戒律森严色相庄。愿得法身常示世，一杯春茗当霞觞。
健庵太史招集黑龙潭小楼限龙字
徐倬（明代）

小阁凭阑眺远峰，青天一抹露芙蓉。尘封古殿多栖鸽，木落空潭稳卧龙。

玉局自今归大雅，酒枪依旧属吾宗。斜阳宫阙参差近，五色云深闭九重。
题顾符真画
汪懋麟（清代）

昭阳顾生画楼观，绛阙瑶房生白云。如蚁宫人三百六，丰神都似李将军。
和渊明拟古九首 其九
李纲（宋代）

青松生高冈，无意斧斤采。岁寒霜霰深，未觉柯叶改。

梁鸿既适霜，管宁亦浮海。二子得我心，高举不相待。

士生不逢时，命矣何所悔。
读史怀友
唐泾（宋代）

羞登广式议英雄，匣却吴钩弢却弓。
幕下清谈王太尉，门前白马褚司空。
一编袞斧风尘表，千古纲常天壤中。
说与华阴扪虱老，何曾正朔在江东。
春暮閒居寄城西程汉翁十五韵
揭傒斯（元代）

迢迢层城阿，峨峨凤皇山。下有隐沦士，能为淮汉言。

两日一寓音，五日一承颜。每谈经济事，恒及离乱间。

言辞多忼忾，文字少凋残。不叹东逝川，但忆南山田。

宁与无心游，不受众目怜。褰衣必峻崿，散步亦名园。

舒卷信在襟，萧寂固所安。经春僒疾痗，抚时增懦孱。

群书乱药裹，高卧掩荆关。蹇余属久要，朝诣常暮还。

丑劣愧高情，焉知君所观。日出众鸟语，苍岑满楼端。

申章写深谊，谫薄何由宣。
和任普州冬至日作
李新（宋代）

诗成椽笔一何工，元有英声妙洛中。
已是少师扶日手，更看公子钓鳌风。
书云宝策师新瑞，脱木香山堕晚红。
经济通才犹补外，与骑星鹤问圆穹。
望始兴
曾丰（宋代）

指似始兴县，西南天一隅。
荆管今郁积，山水故盘纡。
在昔多名士，同时九大夫。
更添张相国，画作十贤图。
游虎丘见瞎堂扁额有感
赵月泉（宋代）

入山认得本来踪，识破机关境界同。
水自东流山自秀，因缘只在笑谈中。
又次韵
方岳（宋代）

月寒弄清琴，石齿鸣涧水。
寥寥古音在，难入筝笛耳。
锤期渺秋古，停手子姑已。
齐竽姑秦缶，乃倾市门倚。
归从柴桑人，醉漉春瓮蚊。
荅俞都御史海上见寄二首 其一
张洪（宋代）

舳舻相接恨离居，音问那堪只尺疏。见月思君应自切，看云忆我定何如。

李膺舟楫神仙侣，博望星辰太史书。归去此怀同一洗，贺家湖上醉红蕖。
答寗秀才求诗吟
邵雍（宋代）

林下闲言语，何须要许多。
几乎三百首，足以备吟哦。
挽芸居
朱继芳（宋代）

不得来书久，那知是古人。
近吟丞相喜，往事谏官嗔。
身死留名在，堂空着影新。
平生闻笛感，为此一沾巾。
游山和白沙晚酌韵十首 其六 南山峡
王渐逵（明代）

溪接重溟涧接溪，断砰回浦曲相迷。染深秋色诸厓静，冲逐寒云落雁低。

狂濑急湍惊客舸，野花閒草失招提。濯缨惯向龙泉去，不管奔流浊似泥。
幽栖三首
苏籀（宋代）

豹雾谷容晦，虎风林响寒。
通宵喧涧濑，出日照岚峦。
掩卷妨作乐，搘筇咏考槃。
王孙有窟宅，吾道尚艰难。
雨中游虞山
宋荦（清代）

半岭穿城起，千岩带雨探。楼台连竹树，市井隔烟岚。

岸帻行丹嶂，支筇俯碧潭。雷摧峰顶塔，犬吠涧边庵。

突兀亭惟一，纡回径有三。疏篱新笋出，虚牖妙香含。

野卉飘莺粟，幽禽响石楠。幡幢依古佛，苔藓绣荒龛。

胜地从僧到，嘉游许客耽。愿随虞仲隐，尘世不须谈。
用韵答徐古为
林希逸（宋代）

金问天南使，过门欲尽春。理谈经独妙，诗当札尤真。

图进知天喜，纶颁人日新。相思梁月在，吟望向江滨。
小春六花 绿萼梅
岳珂（宋代）

晚秋过了小春催，萼尽山家绿萼梅。东阁渠关诗兴动，南枝先萼暖风回。

素裳肌透未融雪，碧苍色欺初晕苔。惆怅东篱正岑寂，重阳消得满园开。
隆兴书堂自警三十五首
陈淳（宋代）

二程十四五，即为圣人徒。
汝年已蹉跎，得无惊觉乎。
万山遗叟以所作中秋重九二诗见示诸公和之已多勉强效颦二首 其一
陶宗仪（明代）

高碾长空玉一轮，娟娟零露洗浮尘。良宵又值中秋节，老我堪怜百岁身。

对酒漫忘谁是主，赋诗那有语惊人。据床谈咏还多兴，沈浸清光景思新。
别黄州
项樟（清代）

丝丝杨柳带行旌，晓雾濛濛暗去程。一岁岂能留惠政，双凫从此别江城。

恐羞胜地题诗少，剩有扁舟载鹤轻。最是疮痍春未起，相关不独别离情。
厓山吊古 其二
何治（明代）

兴亡事往山河在，潮汐天然日夜回。一个是谁成就得，三公仁自舍生来。
写新诗寄微之，偶题卷后
白居易（唐代）

写了吟看满卷愁，浅红笺纸小银钩。

未容寄与微之去，已被人传到越州。
怀巴陵
齐己（唐代）

垂白堪思大乱前，薄游曾驻洞庭边。寻僧古寺沿沙岸，

倚杖残庭落水天。兰蕊蔫菸骚客庙，烟波晴阔钓师船。

此时欲买君山住，懒就商人乞个钱。
送公实兄赴省试
李若水（宋代）

吾君迈周王，於今盛文化。
学郎纷万辈，战艺双阙下。
公乎笔如椽，风雨供飞洒。
燕楚何足吞，此行定应霸。
三世守墨庄，一朝腾纸价。
况值求贤秋，宣室政延贾。
轻云飞陇头，车轮去如马。
快哉上林春，杯酒须勤把。
杪春寄友人
王喦（清代）

何处相逢万事忙，卓家楼上百淘香。

明朝渐近山僧寺，更为残花醉一场。
贤者之孝二百四十首·文中子
林同（宋代）

先人旧所理，汾曲有田庐。
何意求闻达，弹琴自著书。
聪仲晦古意廿一首爱而和之仍次其韵 其二
姚公枢（元代）

韦编日三绝，孳孳何所嗜。人道合天心，天人本无二。

盈虚消息几，进退存亡事。何当拟虚玄，百世老辅嗣。
句
林东乔（宋代）

心爱民田远，车行石径中。
杂咏一百首·平后
刘克庄（宋代）

歆已作佐命，雄甘为大夫。
独馀黄室主，不肯面新都。
即事十绝
刘克庄（宋代）

老贼顺流下，周郎凭轼观。
不干春水事，一蹙走曹瞒。
醉后重赠晦叔
白居易（唐代）

老伴知君少，欢情向我偏。无论疏与数，相见辄欣然。

各以诗成疏，俱因酒得仙。笑回青眼语，醉并白头眠。

岂是今投分，多疑宿结缘。人间更何事，携手送衰年。
池边
李商隐（唐代）

玉管葭灰细细吹，流莺上下燕参差。

日西千绕池边树，忆把枯条撼雪时。
夏日同诸子宴郭鸿胪池亭分韵得凉字
胡应麟（明代）

背日山堂午，含风石径凉。閒来松桂下，各把芰荷觞。

地称南州隐，天容北海狂。坐深渔唱发，白眼对沧浪。
壬戍除夕有感
张萱（明代）

白头何事独悲辛，支枕灯前泪满巾。婪尾共堂惟一啜，孙枝绕膝少三人。

老怀今夕嗟非旧，物态明朝说更新。却喜小园春更蚤，花曾献笑柳舒颦。
隔帘听歌
杨基（明代）

低处最多情，声迟拍转停。
坐中肠亦断，况乃隔帘听。
舟泊常州
钱绅（宋代）

舟到毗陵日已昏，维舟柳下宿西门。
几家灯火桥边市，一曲渔歌郭外村。
远树依微寒鸟集，古城寥落暮云屯。
相亲喜有同袍客，吟得新诗可细论。
西溪独泛
皎然（唐代）

道情何所寄，素舸漫流间。
真性怜高鹤，无名羡野山。
经寒丛竹秀，人静片云闲。
泛泛谁为侣，唯应共月还。
挽侍读龙图学士周公
汪应辰（宋代）

四海声名久，中朝德齿优。
金华方入侍，琳馆遽归休。
全福人皆仰，孤风世莫留。
老成零落尽，不独为吾州。
癸亥秋行县夜寓下生院倦甚慨然有归欤之兴戏
黄公度（宋代）

何须轮拥朱，不愿佩悬玉。
青山得去且归去，谋生待足何时足。
林间招提金碧开，门外过客谁能来。
桂花落尽无人问，古墙秋迳生青苔。
旧山泉石故应好，菟裘不营亦可老。
此身已与三径期，未分渊明迹如扫。
临江仙 为子周兄寿
王旭（元代）

童稚相看今白首，情因儿女尤深。霜天昨夜卷层阴。舟中明月照，华屋寿星临。气敛风云归寂寞，谁知经济雄心。南阳烟雨卧龙吟。行藏安所遇，有酒且同斟。
腊日二首
张耒（宋代）

异乡怀旧人千里，胜日难忘酒一杯。
不恨北风催短景，最怜残雪冷疏梅。
江边寒色雁催尽，天上春光斗挹回。
我独呼儿剩丸药，微功聊取助衰骸。
酬长孙绎蓝溪寄杏
钱起（唐代）

爱君蓝水上，种杏近成田。
拂径清阴合，临流彩实悬。
清香和宿雨，佳色出晴烟。
懿此倾筐赠，想知怀橘年。
芳馨来满袖，琼玖愿酬篇。
把玩情何极，云林若眼前。
林赞虞丈出守昭通过黔赠别 其三
叶在琦（清代）

龆岁迎高轩，客座睹妙墨。初知学波磔，涂鸦常侍侧。

甚荷容觕顽，陋质许磨试。睽违重相见，吹竽滥清职。

学步瞠乎后，蹒跚怯无力。同时侍从班，公书最杰特。

天然擅风华，意不假雕刻。比来愈高卓，下笔成典式。

台端索靖碑，论古诣精域。喜闻前驺过，寒厅觐颜色。

久别犹虚庸，盛望愧难塞。骊驹不可维，送行已曛黑。

探怀出绢素，匆匆那敢迫。请附书簏行，期寄邮筒得。

郡斋知近山，春秋好登陟。使君今苏黄，摩崖待镌勒。
葵花萱草
范成大（宋代）

卫足保明哲，忘忧助欢娱。
欣欣夏日永，媚我幽人庐。
秋日题窦员外崇德里新居
刘禹锡（唐代）

长爱街西风景闲，到君居处暂开颜。
清光门外一渠水，秋色墙头数点山。
疏种碧松通月朗，多栽红药待春还。
莫言堆案无馀地，认得诗人在此间。
别黄玄龙绝句（四首）
崔嫣然（明代）

九月江南似小春，偷春花鸟殢归人。
妆楼直对长干道，愁见行车起暮尘。
洛水铭
李尤（两汉）

洛出熊耳，东流会集。夏禹导疏，经於洛邑。元龟赤字，汉符是立。

帝都通路，建国南乡。万乘终济，造舟为梁。三都五州，贡篚万方。

广视远听，审任贤良。元首昭明，庶物是康。
九日
陶宗仪（明代）

江城黤惨伤秋莫，人事艰难感恨长。正苦兵戈依远道，不堪风恨过重阳。

鬓毛垂领萧萧短，菊蕊盈枝细细香。妖气天光两冥漠，将军何日定荆襄。
迈陂塘 题薛可庵莲景图
孙荪意（清代）

渺临流、翩然一叶，载将凉意如许。湖波十里澄于镜，翠盖亭亭无数。

须小住。怕狼藉、红衣鱼浪吹香去。嫣然欲语。正晓雨初收，清风徐拂，棹入最深处。

漫容与，何必寻盟鸥鹭。携来弄玉佳侣。冰纱雾縠清无暑，恰称凌波微步。

看屡误。试照影、明流人与花同妩。新词待谱。更添写双鬟，横吹短笛，唱彻闹红句。
水调歌头 秋夜怀陆荩思司铎束瓯，用苏东坡原韵
钱肃润（明代）

华盖山高矣，渺若洞中天。容成曾许相见，会面在何年？

我欲乘风访道，只恐丹台石室，炉灶已灰寒。此日空惆恨，盼望斗牛间。

谢巘上，春草梦，白云眠。临流一镜，笑看池水璧同圆。

时有春秋冬夏，教有诗书弦诵，乐事总称全。今夜江心里，月色正娟娟。
乾道别庙乐歌三首
真宗（宋代）

涓选休辰，于秋之杪。
既齐既武，爰假祖庙。
有侐们坤，旧章是俲。
享祀奚为，天子纯孝。
感遇二十五首
张耒（宋代）

治疾弭灵药，爽然疾有瘳。
因兹涉方书，仙圣或可求。
岂疾乃可治，而生不可留。
吾将飞五金，息驾于蓬丘。
赠淮西运干徐迫远
王之道（宋代）

嗟予偃伏淮南村，十年不践公侯门。
谁令金印入魂梦，平章六字承君恩。
左手人头右手印，此理未可轻易论。
丈夫盖棺事始定，擒戎会使来称藩。
争如徐子擅骚雅，笔力豪纵今文园。
杨君收印六十载，细观制作同新翻。
为言常侍故家物，其先得自南昌潘。
珠还合浦有时节，余庆未艾钟仍昆。
子今得之类摘鹊，此贶重可轻璵璠。
便当淮拟佩三印，并与文安遗子孙。
谢友人见访留诗
怀楚（唐代）

轩车谁肯到，泉石自相亲。暮雨凋残寺，秋风怅望人。

庭新一片叶，衣故十年尘。赖有瑶华赠，清吟愈病身。
晨起览镜六首
刘克庄（宋代）

老去神情非叔宝，向来眉目比文渊。
惟诗尚有新新意，匹似幽花晚更妍。
小诗为张漕寿
陈傅良（宋代）

皇华散作九州春，老穉□□夹道陈。
韩子莫愁今夕雨，甫侯元是此山神。
我虽载酒□□算，孰与将诗附不泯。
他日中兴编小雅，若论孝友更谁人。
题公震小景
晁说之（宋代）

万古兴亡归白鹭，一时舒惨在青山。
与君都下太平日，岂料思君鼙鼓间。
十一月二十七日步自虎溪至西寺摩挲率更旧碑近览前闻人故游有感而赋
岳珂（宋代）

龟趺千丈屹岧峣，古寺残僧正寂寥。律演金轮开印度，字遗石寂说隋朝。

续题剩有名人迹，接畛犹逃劫火烧。吊古未磨今古恨，又携筇策过前桥。
南乡子 送人北行入燕作
耶律铸（宋代）

匹马赴严宸。将谓青云上致身。不是男儿容易事，风尘。

水远山长愁杀人。

离别若为情。雪暗西山泪满巾。还忆夜来分手处，天津。

桃李无言各自春。
尤生说字
王洋（宋代）

正名百物与神谋，祸福无门亦自求。
君独何心分象数，笔端无复见生牛。
探心取意陈前修，一字或可谈封侯。
逆知喜怒容点头，攻君乃是操君矛。
谣书失脚似可笑，杂今杂古近同调。
乃知人事亦天然，吾心或者司化权。
秋宵吟 雾雨酿寒，秋光向尽，和鹤公
王鹏运（清代）

冷云低，败叶委。又到秋光婪尾。东园畔、记醉绿酬红，饯春曾几。

思缠绵，意旖旎。撩乱愁丝难理。西风悄、又雾雨冥迷，酿寒如此。

赖有黄花，共晚节、傲霜未已。故人书断，海客谈空，何物能令公喜。

安得沧江里。一叶淩波，深入万苇。溯空明、弄笛船唇，歌阕明月正在水。
闻吕丞相还朝 其一
李正民（宋代）

粉户川郎两见春，当时曾识济川人。留侯再践功名地，白也今川放逐臣。

自笑凫鸿飞渤澥，却惭冠剑拂埃尘。数奇自是平生事，终始须期入大钧。
寿溪刘岩傅唐御史之裔乃翁国学前一辈同舍也筑新居名曰西村以此求扁为赋二韵 其一
林希逸（宋代）

李唐御史入闽居，衣钵才传两副车。六馆未酬先志在，儿贤正读乃翁书。
有所叹二首 其二
唐庚（宋代）

耕田佩印两徒然，忆相平津只去年。怪底功名称地狱，谁将官去到天仙。

是非已付渔樵判，疑信难凭党与传。杯酌岂能通大道，床头当得酒如泉。
龙翔寺
薛季宣（宋代）

二江涵古寺，双屿耸平沙。翠浪环流净，金城到眼奢。

水光摇殿阁，塔景动龙蛇。不减蓬壶意，屯云未许遮。
周先生画洞庭歌
鲍溶（唐代）

江南客，水为乡，舟为宅，能以笔锋知地脉。

闲分楚水入丹青，不锋此堂临洞庭。水文不浪烟不动，

木末棱棱山碧重。帝子应哀窈窕云，客人似得婵娟梦。

六月火光衣上生，斋心寂听潺湲声。林冰摇镜水拂簟，

尽日独卧秋风清。因游洞庭不出户，疑君如有长生路。

玉壶先生在何处？
见郭侍郎题壁
武元衡（唐代）

万里枫江偶问程，青苔壁上故人名。
悠悠身世限南北，一别十年空复情。
和陈图南安昌岩避暑诗二首 其一
吕陶（宋代）

石穴虚深宛似房，石形方稳亦如床。千年知是谁人隐，一郡除如此地凉。

山外雨来烟色暝，林间风过药苗香。尘埃已断尤清寂，今日禅僧不上堂。
依韵和李密学会流杯亭
梅尧臣（宋代）

园林固足胜，景著必人贤。
将泛杯中物，远分湖水泉。
来从百花底，转向众宾前。
易醉缘多病，陪公愧少年。
过襄城三首 其三
许景衡（宋代）

闻道爱民如爱儿，从教闾里作儿嬉。纷纷行路皆垂白，知是当年不忍欺。
常山四诗 其四 送神
孔平仲（宋代）

巫伛偻兮告神将归，屏息再拜兮俨若初来。神之乐兮游衍，风为车兮云为旂。

槁者待苏兮瘠者需肥，自今已往兮余日望之。
生查子（萍乡阳春亭）
赵师侠（宋代）

千山拥翠屏，一水萦罗带。雨过水痕添，云散山容在。

亭高景最幽，天迥风尤快。啼鸟一声闲，唤起情无奈。
次韵呈德基兼呈王侍郎
李处权（宋代）

书生卧病久无衣，不意临衰厌鼓鼙。
乡信略无鸿雁到，客愁惟有杜鹃啼。
谁怜弹铗长依孟，自不工竽漫说齐。
我亦漂流费耘业，看君文字照浯溪。
无闷 江南道中孤舟逢雪，荒寒情事，略见于词
易顺鼎（清代）

斗大烟篷，拳大雪花，同把孤愁压定。正短柳昏鸦、弄成风紧。

没个人家卖酒，枉踏遍溪桥三叉径。感他一雁，寥空送响，似来相问。

清景。白门近，说旧苑春迟，万红无信。但做出、南朝那时宫粉。

今夜凄凉月子，向离恨天边寻梅影。把玉笛、吹破江云，不管暮寒成阵。
次韵沃梅泉见寄并见和鄙韵 其二
方一夔（宋代）

散仙自在步如飞，络脑黄金不受羁。篱菊清香须把酒，京尘红涨不缁衣。

倚楼看剑浮名逼，闭户寻诗过客稀。水击枪榆俱有得，不妨着我子陵矶。
寿宪使江寺惩治八首以座右公廉勤谨忠信和缓
程公许（宋代）

吾师孔子孙，云莫见乎隐。
所以尽性学，必於独也谨。
两间陟降异，一念堂奥近。
何但丹笔持，能使明克允。
赠嘉义厅长津田毅一
施景琛（清代）

宋嫂鱼羹压卓炉，居然有鸟唤提壶。万花帘慎开宫锦，五马门提拜郡符。

迟我贾生犹太息，壮君宗泽共三呼。玉颜若问春消息，胜得珠江蛋妇无。
朱乔年尉公举男往贺 其二
郑安道（宋代）

瑞气霭南山，弧悬别墅间。此时誇降岳，他日见探环。

席敞篱花艳，樽浮竹叶斑。老夫歌既醉，拄杖月中还。
有僧自峡中来持黄黔州手制茶兼能道其动静与
贺铸（宋代）

未闻东观奏书成，俄见西南万里行。
从坐何关李都尉，补亡犹待褚先生。
心悬黄犬沈来耗，耳惯青驹祗旧鸣。
时节私庭差自慰，凤将雏去雁随兄。
竹窗
释绍昙（宋代）

密叶节金点碧沙，月和梅影冷移来。
香岩瓦砾徒抛掷，门锁重阴击不开。
和洛笋小发
晁补之（宋代）

叔夜青山肯长往，不应石髓化山坚。
君会箨龙才小发，恐君心未老伊川。
武昌杂感
赵进美（明代）

朔月堕白日，水立天昼昏。江汉难分流，岁暮蛟螭尊。

怒鳞拔巨难，势欲无厚坤。鳣鲔亦跳梁，变化随山根。

舟楫下可恃，客意谁与论？遥望耆旧里，丁彼汉运屯。

我怀沔上翁，长歌归鹿门。
结茅
陆游（宋代）

结茆湖曲两三间，客少柴荆尽日关。
插架图书娱晚暮，满滩鸥日伴清闲。
壁龛吴晋千年字，窗纳秦稽万叠山。
自怪坚顽推不倒，时来临水照苍颜。
送吴东原还苏门
卢楠（明代）

少年负意气，客游长千里。八月秋风高，扬帆下江水。

江水复悠悠，送君临清州。临清花月好，锦障带珠楼。

谁家妖冶女，弹筝日歌舞。忘却湖南商，无复相思苦。

相思能几时，还家定有期。庭前芳桂树，攀取最长枝。

邻儿问野叟，椎牛劝美酒。夜深起相视，君须近长否。

辗转东原游，思君不可求。魂梦一见之，多在石湖头。
一蓑
舒岳祥（宋代）

蓬窗漏晚风，蓑衣盖秋雨。
蒲白早潮来，小儿事扶橹。
三尽鲤鱼飞上天，渔翁醉卧不能举。
郊庙歌辞。梁太庙乐舞辞。撤豆
佚名（唐代）

笙镛洋洋，庭燎煌煌。明星有烂，祝史下堂。

笾豆斯撤，礼容有章。克勤克俭，无怠无荒。
和周居易见寄韵
柴望（宋代）

十年为客上长安，人指冰山不会寒。
开口尽言投老易，到头只是挂冠难。
低栖屋宇居常稳，巧小园池坐尽宽。
别有前溪鱼可钓，也须栽竹傍栏干。
别诸亲友二首
钱时（宋代）

四十年间梦已非，论文谈道意方微。
愿言著眼羲皇上，南北东西莫浪归。
晨炊皂径
杨万里（宋代）

问路无多子，驱车半日间。
行穿崖石古，蹈破藓花斑。
绿语莺边柳，青眼水底山。
人家岂无地，争住小溪湾？
瑞鹤仙·百年过半也
李曾伯（宋代）

百年过半也。怅壮心零落，鬓星星也。风儿渐凉也。近中秋月儿，又初生也。田园暇也。矍铄哉、是翁也。记当时，弧矢垂门，孤负四方志也。

休也。牙签插架，玉帐持麾，总成非也。浮生梦也。皇皇欲、奚为也。趁身闲、随分粗衣淡饭，一笑又可妨也。问神仙，底处蓬莱，醉乡是也。
杂言寄耿天骘
郭祥正（宋代）

耿夫子，闻悬车。齿清发绀殊未老，璨璨满腹怀明珠。

耻随黄雀啄官粟，矫翼直与冥鸿俱。东城之下，言还旧庐。

田有秫稻，池有嘉鱼。林有美木，圃有青蔬。笑傲樽俎，俯仰琴书。

与其折腰以群辱，孰若洁身而自娱。予将蹴滔天之高浪，跨横海之长鲸。

揽午夜之明月，邀逸驾于赤城。酌王母之琼液，献商皓之玉觥。

于是挥手景驻，长啸风生。投冠缨于下土，化鳞鬣于北溟也。
步溪上
彭云鸿（清代）

滩回石侧不容槎，密筱连云夹岸斜。只恐渔人知隐处，沿溪不肯种桃花。
寄孙莘老湖州墨妙亭
曾巩（宋代）

隆名盛位知难久，壮字丰碑亦易亡。
枣木已非真篆刻，色丝空喜好文章。
岘山汉水成虚掷，大厦深檐且秘藏。
好事今推霅溪守，故开新馆集琳琅。
城南
张篯（清代）

西塘客竟去，草树响飕飕。箫鼓前村赛，烟霞何处楼。

风飘秋社燕，月泻晚溪鸥。野色携归案，诗情挂倦眸。
花药相接可观复用韵
许及之（宋代）

净尽天香溢夏寒，满奁谁掷狡仙丹。洛花不逐林花老，禁药犹堪木药团。

试问丁香和恨结，何如萱草破忧端。翠屏红粉腰如束，我是村中老谢安。
江山县旅夜
释文珦（宋代）

江郎峰头云漠漠，江郎庙前风雨作。
路傍古寺不可栖，破屋残僧情味恶。
重寻野店度前林，夜寒无奈春衣薄。
惭愧主人能会意，地炉爇火深相慰。
何似山中梦觉时，纸被蒙头听松吹。
代边将
李九龄（唐代）

雪冻阴河半夜风，战回狂虏血漂红。

据鞍遥指长安路，须刻麟台第一功。
赋得蜀中佳胜赠顾桐柏
邓云霄（明代）

蜀川形胜称佳丽，朱夏峨眉带雪明。水浣鱼笺巴作字，花浓鸟道锦为城。

琴中听曲千重意，梦里行云一片情。屈指近时词赋客，怜君独擅马卿名。